เปิดแล้ว! “เรือไฟฟ้าลดมลพิษ” สายแรกของไทย “หัวลำโพง-เทวราช” บริการ ปชช.ฟรี 6 เดือน
เปิดแล้ว! “เรือไฟฟ้าลดมลพิษ” สายแรกของไทย “หัวลำโพง-เทวราช” บริการ ปชช.ฟรี 6 เดือน
เปิดแล้ว! “เรือไฟฟ้าลดมลพิษ” สายแรกของไทย “หัวลำโพง-เทวราช” บริการ ปชช.ฟรี 6 เดือน
27 พ.ย. 2563

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า วันนี้ (27 พ.ย.63) พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม (รมว.กลาโหม) เป็นประธานในพิธีเปิดบริการเรือโดยสารพลังงานไฟฟ้า (Electric Vehicle: EV) เส้นทางคลองผดุงกรุงเกษม จากท่าเรือสถานีรถไฟหัวลำโพง ถึงท่าเรือตลาดเทวราช ซึ่งเป็นเส้นทางเดินเรือทางน้ำที่เป็นมิตรกับสิ่งแวดล้อม  ณ ท่าเรือสถานีรถไฟหัวลำโพง
โดย พล.อ.ประยุทธ์ ได้รับฟังการบรรยายสรุปภาพรวมโครงการบริหารจัดการเดินเรือไฟฟ้า คลองผดุงกรุงเกษม บริเวณสถานีอัดประจุไฟฟ้า (Charging Station) พร้อมดันคันโยกเพื่อเปิดพิธีอย่างเป็นทางการ  จากนั้น ลงเรือไฟฟ้าจากท่าเรือสถานีรถไฟหัวลำโพงไปยัง ท่าเรือตลาดเทวราช  ชมการสาธิตการกลับลำเรือในพื้นที่จำกัด 360 องศา พร้อมพบปะทักทายประชาชนโดยรอบบริเวณท่าเทียบเรือตลาดเทวราช
โฆษกประจำสำนักนายกรัฐมนตรี ยังเผยว่า นายกรัฐมนตรีย้ำรัฐบาลเห็นความสำคัญดูแลสิ่งแวดล้อม โดยเฉพาะมลพิษทางอากาศ ที่เกิดจากภาคอุตสาหกรรม การจราจร การเผาไหม้ ความร่วมมือจากประชาชนเป็นสิ่งสำคัญเพื่อร่วมกันเดินไปข้างหน้า เตรียมเข้าสู่ระบบไฟฟ้าในอนาคต ควบคู่ไปกับการพัฒนาในด้านอื่นๆ เช่น รถไฟ รถไฟฟ้า เพื่ออำนวยความสะดวกให้แก่ประชาชน เกิดการดูแลอย่างทั่วถึง
สำหรับโครงการเดินเรือคลองผดุงกรุงเกษมเป็นโครงข่ายรองในการเชื่อมต่อระบบขนส่งมวลชนเขตกรุงเทพชั้นในที่มีความแออัดของการจราจรสูง ซึ่งกรุงเทพมหานคร มีการเดินเรือมาแล้วเป็นระยะเวลาหนึ่ง เพื่อทดสอบความหนาแน่นของผู้โดยสาร ซึ่งได้รับการตอบรับเป็นอย่างมาก จึงได้ขยายผลโดยการนำเรือพลังงานไฟฟ้า 100% (Electric Vehicle : EV) เข้ามาเพิ่ม อีก 7 ลำ เพื่อให้บริการแก่ประชาชนอย่างเต็มรูปแบบ ซึ่งถือเป็นการให้บริการเรือโดยสารไฟฟ้าสายแรกของประเทศ นอกจากนี้คลองผดุงกรุงเกษมยังเป็นเส้นทางที่สามารถเชื่อมต่อกับโครงข่ายรถไฟฟ้าได้ถึง 3 สาย ได้แก่ สายสีน้ำเงิน สีม่วง และสายสีส้ม โดยให้บริการประชาชนตลอดเส้นทาง 5 กิโลเมตร 11 ท่าเรือ ให้บริการเดินเรือทุกวัน วันละ 39 เที่ยวตั้งแต่เวลา 06.00-19.00 น. โดยขณะนี้ยังให้บริการฟรี ไม่เก็บค่าโดยสาร เป็นระยะเวลา 6 เดือน จากนั้นจะเริ่มจัดเก็บค่าโดยสารในอัตราไม่เกิน 10 บาท ตลอดสาย